SMERNICA KOMISIE 2009/137/ES
z 10. novembra 2009,
ktorou sa menia a dopĺňajú osobitné prílohy k druhom meradiel MI-001 až MI-005 smernice Európskeho parlamentu a Rady 2004/22/ES o meradlách, pokiaľ ide o využívanie najväčších dovolených chýb
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2004/22/ES z 31. marca 2004 o meradlách (1), a najmä na jej článok 16 ods. 2,
keďže:
(1)
Smernicou 2004/22/ES sa harmonizujú požiadavky na uvedenie na trh a/alebo uvedenie do používania meradiel s meracou funkciou vymedzenou v osobitných prílohách k druhom meradiel MI-001 až MI-010. Meradlá musia spĺňať základné požiadavky stanovené v prílohe I a v príslušnej osobitnej prílohe.
(2)
Osobitné prílohy k druhom meradiel smernice 2004/22/ES obsahujú požiadavky prispôsobené jednotlivým druhom meradiel. Tieto požiadavky zahŕňajú osobitné ustanovenia o najväčších dovolených chybách s cieľom zabezpečiť presnosť a funkčnosť meradla a zaručiť, aby chyba merania v predpísaných pracovných podmienkach a pri absencii rušivého vplyvu nepresiahla stanovenú hodnotu najväčšej dovolenej chyby (MPE).
(3)
Keďže boli vytvorené nové špecifikácie, pokiaľ ide o plynomery a prepočítavače objemu, veľmi konkrétna požiadavka v bode 2.1 prílohy MI-002 by mohla spôsobovať problémy v súvislosti s technickým pokrokom a inováciami a vytvárať prekážky pre voľný pohyb plynomerov. Preto by sa mala nahradiť všeobecnejšou požiadavkou na funkčnosť.
(4)
V bode 7.3 prílohy I k smernici 2004/22/ES sa v prípade meradiel používaných distribútormi poskytuje všeobecná ochrana proti neprimeraným systematickým chybám mimo kontrolovaný rozsah. Skúsenosti však ukazujú, že s cieľom zaručiť, aby pri meradlách nedochádzalo k využívaniu najväčšej dovolenej chyby (MPE) a systematickému zvýhodňovaniu niektorej zo zúčastnených strán transakcie, je potrebné vyžadovať takisto ochranu proti neprimeraným systematickým chybám v rámci kontrolovaného rozsahu týchto meradiel.
(5)
V súlade s bodom 34 medziinštitucionálnej dohody o lepšej tvorbe práva (2) sa členské štáty podnecujú k tomu, aby vo svojom vlastnom záujme a v záujme Spoločenstva vypracovali svoje vlastné tabuľky znázorňujúce v čo najväčšej možnej miere zhodu medzi touto smernicou a transponujúcimi opatreniami a uverejnili ich.
(6)
Smernica 2004/22/ES by sa preto mala zodpovedajúcim spôsobom zmeniť a doplniť.
(7)
Opatrenia ustanovené v tejto smernici sú v súlade so stanoviskom Výboru pre meradlá zriadeného podľa článku 15 ods. 1 smernice 2004/22/ES,
PRIJALA TÚTO SMERNICU:
Článok 1
Osobitné prílohy k druhom meradiel MI-001 až MI-005 smernice 2004/22/ES sa menia a dopĺňajú v súlade s prílohou tejto smernice.
Článok 2
1. Členské štáty prijmú a uverejnia najneskôr do 1. decembra 2010 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
Uvedené ustanovenia sa začnú uplatňovať 1. júna 2011.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v rozsahu pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 10. novembra 2009